ร้องนอภ.สอบผญบ. ปล่อยกู้กองทุนไม่ใส
เมื่อเวลา 10.00 น. วันที่ 25 พ.ค. นางชญานิฐ์ สิบทิศ และนางวันเพ็ญ พุ่มพวง พร้อมชาวบ้าน 30 คน จากหมู่ที่ 9 ต.ท่ายาง อ.เมือง จ.ชุมพร ได้เดินทางมาหน้าที่ว่าการอำเภอเมืองชุมพร พร้อมถือป้ายข้อความให้ตรวจสอบพฤติกรรมผู้ใหญ่บ้านที่นำเงินกองทุนหมุนเวียนหมู่บ้าน หรือเงินกองทุน SML ปล่อยกู้เก็บดอกเบี้ยกับชาวบ้าน ต่อมานายประจินต์ ธารศิริสิน นายอำเภอเมืองชุมพร ได้เชิญตัวแทนชาวบ้านเข้าพบที่ห้องประชุมตัวแทนชาวบ้านชี้แจงว่า ขณะนี้ชาวบ้านบางหลงหมู่ที่ 9 ต.ท่ายางได้รับความเดือดร้อน เนื่องจากนายสมพร ปั้นทองคำ ผู้ใหญ่บ้านนำเงินกองทุนดังกล่าวไปปล่อยกู้ชาวบ้านที่ทำสวนปาล์มและเลี้ยงหอยแมลงภู่ รายละ 1 หมื่นบาท พร้อมดอกเบี้ย 600 บาทต่อปี กำหนดจ่ายเงินคืนทุกเดือน โดยไม่มีการตั้งคณะกรรมการขึ้นมาดูแลให้เป็นไปตามระเบียบหลักเกณฑ์ เมื่อสอบถามก็บ่ายเบี่ยง ทำหลายคนกู้เงินไปใช้หมุนเวียนไม่ได้ จึงอยากให้ผู้เกี่ยวข้องตรวจสอบด้วย,นายประจินต์กล่าวว่า จากการตรวจสอบเบื้องต้น เงินกองทุนดังกล่าวมีมาตั้งแต่ปี 2552 ซึ่งตนจะตั้งคณะกรรมการขึ้นมาตรวจสอบว่าเงินดังกล่าวมีวัตถุประสงค์การใช้อย่างไร มีระเบียบกฎเกณฑ์เงื่อนไขอย่างไรบ้าง สามารถนำมาปล่อยกู้เก็บดอกเบี้ยได้หรือไม่ มีการจัดตั้งคณะกรรมการขึ้นมาหรือไม่ มีการเปิดบัญชีธนาคาร รวมทั้งเก็บรักษาเงินและใช้จ่ายเงินเป็นไปตามระเบียบหรือไม่อย่างไร เรื่องนี้ผิดหรือถูกก็ว่าไปตามพยานหลักฐาน ที่สำคัญจะต้องตรวจสอบว่าผู้ใหญ่บ้านได้ดำเนินการเป็นไปตามระเบียบกฎเกณฑ์ของการจัดตั้งเงินกองทุนหมุนเวียนหมู่บ้านดังกล่าวหรือไม่ ผู้สื่อข่าวได้พยายามติดต่อสอบถามผู้ใหญ่บ้านคนดังกล่าวและผู้ที่เกี่ยวข้องแล้ว แต่ยังไม่สามารถติดต่อได้ซึ่งข่าวคืบหน้าจะนำเสนอต่อไป.
นางชญานิฐ์ สิบทิศ และนางวันเพ็ญ พุ่มพวง พร้อมชาวบ้าน 30 คน จากหมู่ที่ 9 ต.ท่ายาง อ.เมือง จ.ชุมพร ได้เดินทางมาหน้าที่ว่าการอำเภอเมืองชุมพร พร้อมถือป้ายข้อความให้ตรวจสอบพฤติกรรมผู้ใหญ่บ้านที่นำเงินกองทุนหมุนเวียนหมู่บ้าน
ชุมพร,ชญานิฐ์ สิบทิศ,วันเพ็ญ พุ่มพวง,เงินกองทุนหมุนเวียน,ดอกเบี้ย,สมพร ปั้นทองคำ,ปล่อยกู้,ข่าว,ไทยรัฐฉบับพิมพ์